ሕዝቡ የኮሮና ቫይረስን ለመከላከል የሚተላለፉ መመሪያዎችን በመተግበር ራሱን እንዲጠብቅ ጥሪ ቀረበ፡፡
ባሕር ዳር፡ ሰኔ 04/2012 ዓ.ም (አብመድ) ፈታኝ የሆነውን የኮሮና ቫይረስ ስርጭት ለመከላከል እና ለመቆጣጠር የሚያስችል የአስቸኳይ ጊዜ አዋጅ ታውጆ ወደ ትግበራ ቢገባም እየታየ ያለው እንቅስቀሴ ግን ከተለመደው የተለየ አይደለም፡፡ አስገዳጅ አዋጆች ወጥተው መተግበር የሚያስችሉ አራት ተከታታይ መመሪያዎች ተዘጋጅተዋል፤ መሬት ላይ ያለው እውነት ግን አዋጁንም ሆነ ወረርሽኙን ግምት ውስጥ ያስገባ አይደለም፡፡በአማራ ክልል የኮሮና ቫይረስ ወረርሽኝን ለመከላከል የሚካሄደው እንቅስቃሴ እና የአዋጁን አተገባበር በሚመለከት የክልሉ ከፍተኛ የሥራ ኃላፊዎች ከአብመድ ጋር ቆይታ አድርገዋል፡፡ አዋጁን በማስተግበር ረገድ ለዘብተኝነት እንደሚስዋል እና ኅብረተወረርሽኙን ለመከላከል እና የወጣውን አዋጅ ለማስፈፀም ከክልል እስከ ቀበሌ አደረጃጀት ተፈጥሮ ወደ ሥራ በተገባበት የመጀመሪያዎቹ ጊዜያት አበረታች ውጤት መመዝገቡን አስታውቀዋል፡፡ የክልሉ ምክትል ርእሰ መሥተዳድር ፋንታ ማንደፍሮ (ዶክተር) “ይህን ውጤት ማስቀጠል ግን አልተቻለም” ነው ያሉት፡፡ የሕዝቡ መዘናጋት እና የአስፈፃሚው አካል የክትትል እና ቁጥጥር ሥርዓት ተከታታይ አለመሆኑን ደግሞ በምክንያትነት አቅርበዋል፡፡በመጀመሪያ ጊዜ የወረርሽኙን መከሰት ተከትሎ በመንግሥት እና በሕዝቡ ዘንድ የነበረው መናበብ ጥሩ እንደነበር ምክትል ርእሰ መሥተዳድሩ ጠቅሰዋል፤ “አሁን ላይ ግን ፈፃሚውም ሆነ አስፈፃሚው ከነባራዊ ሁኔታው በተቃራኒ ቆሟል” ነው ያሉት፡፡